Det er toppen af dansk professionel boksning, som Arena Nord i Frederikshavn 17. marts kan præsentere. Sauerland råder blandt andet over Mikkel Kessler. Det er endnu uvist om Kessler selv skal i ringe i Frederikshavn. Der forventes seks eller syv kampe på programmet, og i øjeblikket ligger det kun fast, at der skal bokses en VM-titelkamp for kvinder. Den står mellem Cecilie Brækhus fra Norge og Ann-Sophie Mathis fra Frankrig. De betragtes som de to bedste i verden og kæmper om titlen i weltervægt. Det oplyser Kanal Frederikshavn. Team Sauerland råder udover Mikkel Kessler over blandt andre Pandrup-bokseren Torben Keller, Patrick Nielsen og Rudy Markussen. Flere af dem kommer sandsynligvis i ringen, men kampene er endnu ikke på plads. Der forventes 3.000 tilskuere til Nordic Fight Night i Frederikshavn.

Opsummering:
Team Sauerland sender 17. marts sine boksere i ringen i Arena Nord i Frederikshavn. Det sker med Nordic Fight Night. Det oplyser Kanal Frederikshavn.